**Gary Yaremchuk** (s. 15. elokuuta 1961 Edmonton, Alberta, Kanada) on kanadalainen uransa lopettanut jääkiekkoilija, pelipaikaltaan keskushyökkääjä. Hän pelasi urallaan Toronto Maple Leafsissa yhteensä 34 NHL-ottelua tehopistein 1+4=5 ja keräten 28 jäähyminuuttia. Suurin osa Yaremchukin Pohjois-Amerikan vuosista eteni kuitenkin farmiliigoissa. Valtaosa hänen urastaan kului kuitenkin Euroopassa, jossa Yaremchuk pelasi Suomen, Sveitsin, Saksan, Ranskan, Italian ja Britannian sarjoissa.

Ura
---

### Pohjois-Amerikka

Yaremchuk pelasi vuodet 1978–1980 AJHL-joukkue Fort Saskatchewan Tradersissa. Kaudesta 1979–1980 hän pelasi reilut puolet WHL-joukkue Portland Winterhawksissa, jossa 41 runkosarjaottelua toi 55 tehopistettä. Kaudella 1980–1981 Yaremchuk oli tehoilla 56+79=135 joukkueen paras maalintekijä ja toiseksi paras pistemies Jim Benningin jälkeen. Hän sijoittui koko WHL:n pistepörssissä kuudenneksi ja maalipörssissä seitsemänneksi. Yaremchuk oli Winterhawksin paras pistemies myös kevään 1981 pudotuspeleissä tehoilla 5+6=11. Häntä pidettiin juniorina varsin lupaavana pelaajana; Toronto Maple Leafs varasi Yaremchukin toisella kierroksella 24. pelaajana NHL:n varaustilaisuudessa 1981.

Yaremchuk siirtyi jo NHL-varauksensa jälkeen Toronto Maple Leafsin organisaatioon kaudeksi 1981–1982. Hän pelasi suurimman osan kaudestaan CHL-joukkue Cincinnati Tigersissa, mutta Yaremchuk sai tililleen myös 18 NHL-ottelua tehden niissä kolme syöttöpistettä. Kolme seuraavaa kautta hän pelasi suurimmaksi osaksi AHL-joukkue St. Catharines Saintsissa. Tuona aikana Yaremchukille kertyi eniten NHL-otteluita kaudella 1984–1985, jolloin hän teki 12 runkosarjaottelussa tehot 1+1=2. Yaremchuk teki myös Saintsissa AHL:n yhden kauden piste-ennätyksensä tehoilla 17+47=64, joilla hän oli joukkueen kolmanneksi paras pistemies. Elokuussa 1985 Yaremchuk teki vapaana agenttina sopimuksen Detroit Red Wingsin kanssa. Hän pelasi kauden 1985–1986 kuitenkin kokonaan farmijoukkue Adirondack Red Wingsissa, jossa Yaremchuk voitti kauden päätteeksi Calder Cupin.

### Eurooppa

Kaudeksi 1986–1987 Yaremchuk siirtyi Eurooppaan ja SM-liigajoukkue Jokereihin. Hän teki 20 runkosarjaotteluun 28 tehopistettä, mutta keräsi ohessa myös 116 jäähyminuuttia, joilla Yaremchuk sijoittui koko liigan jäähypörssissä toiseksi edellään vain KalPan Brent Sapergia. Kaudeksi 1987–1988 hän siirtyi Oulun Kärppiin, jossa Yaremchuk teki SM-liigan yhden kauden piste-ennätyksensä tehoilla 16+27=43, joilla hän oli joukkueen toiseksi paras pistemies Jari Lindroosin jälkeen. Yaremchuk voitti myös SM-liigan jäähypörssin 92 minuutillaan. Kaksi seuraavaa kautta hän vietti KooKoossa. Kaudella 1988–1989 Yaremchuk oli joukkueen toiseksi paras pistemies Harri Niukkasen jälkeen tehoilla 12+27=39. Hän siirtyi SM-liigakauden päätteeksi vahvistamaan Sveitsin toiseksi korkeimmalla sarjatasolla Nationalliga B:ssä pelannutta EHC Uzwiliä NLB:n karsintasarjaan. Yaremchuk palasi taas KooKoon vahvuuteen kaudeksi 1989–1990. Hän teki runkosarjassa 35 tehopistettä, mutta Yaremchuk kuitenkin hieman väsyi kevättä kohden ja hän tekikin liigakarsinnoissa vain yhden syöttöpisteen. KooKoon kausi päättyi putoamiseen.

Kauden 1990–1991 Yaremchuk aloitti Saksan toiseksi korkeimmalla sarjatasolla 2. Bundesligan EC Ratingenissa, jossa hän onnistui tekemään kahdessa pelaamassaan ottelussa hurjat tehot 1+8=9. Yaremchuk pelasi loppukauden Sveitsin National League A:n EV Zugissa. Kaudeksi 1991–1992 hän siirtyi Ranskan Ligue Magnusin HC Amiensiin, jonka paras pistemies ja syöttäjä Yaremchuk oli tehoilla 25+39=64. Hän jakoi koko sarjan syöttöpörssin voiton HC Briançonin André Côtén kanssa ja pistepörssin kolmannen sijan Rouen HE:n Guy Fournierin kanssa. Kauden 1992–1993 Yaremchuk pelasi italialaisseura HC Gherdëinan paidassa pelaten sekä Italian pääsarja Serie A:ta että kansainvälistä Alpenligaa.

Pelaajauransa viimeisen kauden 1993–1994 Yaremchuk pelasi Britanniassa BHL-joukkue Durham Waspsin riveissä. Hän oli joukkueen paras pistemies ja syöttäjä tehoilla 53+93=146, joilla Yaremchuk sijoittui liigan pistepörssissä seitsemänneksi.

Muuta
-----

Yaremchuk on sukutaustaltaan ukrainalainen. Hänen pikkuveljensä Ken pelasi omalla urallaan yli 200 NHL-ottelua ja edusti Kanadaa Calgaryn olympiakisoissa 1988.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 1978–1979 | Fort Saskatchewan Traders | AJHL | 13 | 5 | 16 | 21 | 9 | - | - | - | - | - |
| 1979–1980 | Fort Saskatchewan Traders | AJHL | 27 | 27 | 44 | 71 | 61 | - | - | - | - | - |
|  | Portland Winterhawks | WHL | 41 | 21 | 34 | 55 | 23 | 6 | 1 | 4 | 5 | 2 |
| 1980–1981 | Portland Winterhawks | WHL | 72 | 56 | 79 | 135 | 121 | 9 | 5 | 6 | 11 | 0 |
| 1981–1982 | Cincinnati Tigers | CHL | 53 | 21 | 35 | 56 | 101 | 4 | 0 | 2 | 2 | 4 |
|  | Toronto Maple Leafs | NHL | 18 | 0 | 3 | 3 | 10 | - | - | - | - | - |
| 1982–1983 | St. Catharines Saints | AHL | 61 | 17 | 28 | 45 | 72 | - | - | - | - | - |
|  | Toronto Maple Leafs | NHL | 3 | 0 | 0 | 0 | 2 | - | - | - | - | - |
| 1983–1984 | St. Catharines Saints | AHL | 73 | 24 | 37 | 61 | 84 | 7 | 5 | 1 | 6 | 2 |
|  | Toronto Maple Leafs | NHL | 1 | 0 | 0 | 0 | 0 | - | - | - | - | - |
| 1984–1985 | St. Catharines Saints | AHL | 66 | 17 | 47 | 64 | 75 | - | - | - | - | - |
|  | Toronto Maple Leafs | NHL | 12 | 1 | 1 | 2 | 16 | - | - | - | - | - |
| 1985–1986 | Adirondack Red Wings | AHL | 60 | 12 | 32 | 44 | 90 | 1 | 1 | 0 | 1 | 0 | Calder Cup |
| 1986–1987 | Jokerit | SM-liiga | 20 | 7 | 21 | 28 | 116 | - | - | - | - | - |
| 1987–1988 | Kärpät | SM-liiga | 36 | 16 | 27 | 43 | 92 | - | - | - | - | - |
| 1988–1989 | KooKoo | SM-liiga | 44 | 12 | 27 | 39 | 50 | - | - | - | - | - |
|  | EHC Uzwil | NLB Q | - | - | - | - | - | 5 | 2 | 5 | 7 | 6 |
| 1989–1990 | KooKoo | SM-liiga | 42 | 16 | 19 | 35 | 81 | - | - | - | - | - |
| 1990–1991 | EC Ratingen | 2. BL | 2 | 1 | 8 | 9 | 8 | - | - | - | - | - |
|  | EV Zug | NLA | 6 | 2 | 3 | 5 | 8 | 1 | 1 | 0 | 1 | 0 |
| 1991–1992 | HC Amiens | Ranska | 30 | 25 | 39 | 64 | 82 | - | - | - | - | - |
| 1992–1993 | HC Gherdëina | Italia | 16 | 9 | 19 | 28 | 8 | 2 | 0 | 2 | 2 | 6 |
|  | HC Gherdëina | Alpenliga | 21 | 9 | 21 | 30 | 69 | - | - | - | - | - |
| 1993–1994 | Durham Wasps | BHL | 40 | 53 | 93 | 146 | 57 | - | - | - | - | - |
| 4 kautta | yhteensä | NHL | 34 | 1 | 4 | 5 | 28 | - | - | - | - | - |
| 5 kautta | yhteensä | AHL | 260 | 70 | 144 | 214 | 321 | 8 | 6 | 1 | 7 | 2 |
| 4 kautta | yhteensä | SM-liiga | 142 | 51 | 94 | 145 | 339 | - | - | - | - | - |
| 1 kausi | yhteensä | NLA | 6 | 2 | 3 | 5 | 8 | 1 | 1 | 0 | 1 | 0 |

Lähteet
-------

* Gary Yaremchuk The Internet Hockey Databasessa (englanniksi)
* Gary Yaremchuk Eurohockey-sivustolla (englanniksi)
* Gary Yaremchuk Legends of Hockey -sivustolla (englanniksi)
* Gary Yaremchuk *Elite Prospects*. Everysport Media Group AB.  (englanniksi)

### Viitteet

1. 1 2  Legends of Hockey
2. 1 2  HockeyDB
3. 1 2  Mikkola, Miikka: Loistavat Karpov ja Leavins  4.11.2005. Jatkoaika.com. Viitattu 1.6.2014.
4. 1 2 3 4  EliteProspects
5. ↑  Jääkiekko | Supertähti Ovetškininille ei ollut aiemmin buuattu ukrainalaisistaan tunnetussa Edmontonissa – nyt buuaus jatkui läpi ottelun *Helsingin Sanomat*.  10.3.2022. Viitattu 20.4.2022.